Greining forsendna fyrir mótun landsskipulagsstefnu um loftslag , landslag og lýðheilsu Skipulagsstofnun vinnur að viðauka við gildandi landsskipulagsstefnu þar sem mótuð verður nánari skipulagsstefna um meðal annars viðmið fyrir staðsetningu vindorkuvera með tilliti til landslags . Stofnunin hefur á undanförnum mánuðum ýtt úr vör margvíslegum greiningarverkefnum til að draga fram þekkingu um þau áhersluatriði sem ætlunin er að fjalla nánar um í landsskipulagsstefnu . Eitt verkefnanna fjallar um mótun skipulagsstefnu um vindorkunýtingu með tilliti til landslags . Samið var við Matthildi Kr . Elmarsdóttur , skipulagsfræðing hjá Alta , um að taka saman upplýsingar um hvernig staðið er að slíkri stefnumótun í völdum nágrannaríkjum og aðra þætti sem tengjast skipulagi og hönnun vindorkuvera með tilliti til landslags . Verkefninu er nú lokið og er hægt að nálgast samantekt Matthildar hér að neðan . Í samantektinni er sjónum einkum beint að stefnumótun um staðarval vindorkuvera í Noregi og Skotlandi . Fjallað er um viðmið sem þróuð hafa verið í þessum löndum fyrir ákvarðanir um staðarval fyrir vindorkunýtingu á landsvísu . Samantektin fjallar einnig um hönnun vindorkuvera með tilliti til landslags og aðlögun þeirra að landslagi . Skipulagsstofnun hélt í október morgunfund um vindorku og landslag þar sem Matthildur var meðal framsögufólks og kynnti efni samantektarinnar . Fundurinn var vel sóttur og sköpuðust líflegar umræður , meðal annars um hvaða lærdóm má draga af fyrirmyndum annarra ríkja við stefnumótun um vindorkunýtingu hér á landi .